ΓΡΑΠΤΗ ΕΡΩΤΗΣΗ P-0424/99

υποβολή: Luisa Todini (PPE) προς την Επιτροπή

(19 Φεβρουαρίου 1999)

Θέμα: Σεξουαλικές καταχρήσεις σε βάρος γυναικών

Το Ακυρωτικό Δικαστήριο με την απόφαση 1636, ακύρωσε την καταδίκη ενός άνδρα κατηγορουμένου για το βιασμό μιας δεκαοκτάχρονης από την Potenza (Ιταλία) προβάλλοντας μεταξύ άλλων επιχειρημάτων ότι δεν μπορεί να πραγματοποιηθεί βιασμός στην περίπτωση που η γυναίκα φορά μπλου-τζινς, καθ' όσον ο βιαστής δεν θα μπορούσε να της αφαιρέσει το παντελόνι χωρίς τη συνεργασία του θύματος. Εξ αυτού συνάγεται ότι στη συγκεκριμένη περίπτωση υπάρχει συναίνεση της γυναίκας.

Ανεξάρτητα από την απίστευτη αυτή απόφαση, αυτό που προκαλεί τις περισσότερες ανησυχίες είναι το πολιτικό, πολιτιστικό και κοινωνικό υπόβαθρο που την παρήγαγε.

Θεωρεί η Επιτροπή ότι θα μπορούσε να αναπτυχθεί μέσω του προγράμματος DAENE μία εκστρατεία ευαισθητοποίησης για τις σεξουαλικές καταχρήσεις σε βάρος γυναικών;

Θεωρεί η Επιτροπή ότι θα ήταν δυνατόν να παρέμβει ουσιαστικότερα στο θέμα αυτό συντονίζοντας περισσότερο το έργο των εθνικών αρχών που είναι αρμόδιες για την προστασία των γυναικών θυμάτων βίας;

Απάντηση της κας. Gradin εξ ονόματος της Επιτροπής

(25 Μαρτίου 1999)

Στα πλαίσια του προγράμματος Daphne(1), η Επιτροπή στήριξε 29 προγράμματα το 1997 και 36 προγράμματα το 1998, για την καταπολέμηση της βίας κατά των γυναικών. νας μεγάλος αριθμός από αυτά αφορούν αποκλειστικά τη σεξουαλική βία κατά των γυναικών και έχουν ως στόχο την ευαισθητοποίηση του ευρέος κοινού, των ομάδων-στόχων καθώς και των ατόμων που δουλεύουν με τις ομάδες αυτές. Η Επιτροπή, θα συνεχίσει την αντιμετώπιση αυτού του είδους βίας και θα λάβει τα κατάλληλα μέτρα για την καταπολέμησή της μέσω των μελλοντικών προγραμμάτων Daphne.

Επίσης, η Επιτροπή ερευνά τους διάφορους τρόπους αντιμετώπισης των θυμάτων, κυρίως στα κράτη μέλη με σκοπό να παρουσιάσει τα αποτελέσματα της έρευνας αυτής κατά την διάρκεια του έτους. Δεν είναι δυνατόν όμως να παρέμβει η Επιτροπή στο συντονισμό των εθνικών αρχών των κρατών μελών που είναι αρμόδιες σε δικαστικό επίπεδο για την προστασία των γυναικών θυμάτων βίας. Μολαταύτα, η Επιτροπή θα συνεχίσει να παρέχει, σε κοινοτικό επίπεδο, "προστιθέμενη αξία" στις ενέργειες των μη κυβερνητικών οργανισμών (MKO), καταπολεμώντας μέσω του προγράμματος Daphne, τη βία κατά των γυναικών. Θα συνεχίσει επίσης να προωθεί, μέσω του προγράμματος STOP, τις ενέργειες των εθνικών αρχών και των εθνικών δημοσίων διοικήσεων για την καταπολέμηση ενός ειδικού είδους βίας που είναι η παράνομη διακίνηση γυναικών με σκοπό την σεξουαλική εκμετάλλευση.

Η Επιτροπή, σε συνεργασία με το Κοινοβούλιο και τις σχετικές προεδρίες, ξεκίνησε εκστρατεία ευαισθητοποίησης κατά της βίας σε βάρος των γυναικών. Αυτή η εκστρατεία συνίσταται σε διάφορες ενέργειες, σε ευρωπαϊκό και εθνικό επίπεδο. Η εκστρατεία αυτή στηρίχτηκε στο πρόγραμμα Daphne, όπως επίσης και στα συγκεκριμένα κονδύλια του προϋπολογισμού για ειδικές εκδηλώσεις και εκστρατείες πληροφόρησης (B-309 και B3-300). να πρώτο συνέδριο ειδικών πάνω στη βία κατά των γυναικών, διεξήχθη από 30 Νοεμβρίου έως 4 Δεκεμβρίου 1998, με την συνεργασία της αυστριακής προεδρίας. Το θέμα του συνεδρίου ήταν συγκεκριμένα "Η βία κατά των γυναικών και ο ρόλος της αστυνομίας". Η "εκστρατεία της λευκής κορδέλας", ξεκίνησε στο Στρασβούργο, στις 8 Μαρτίου 1999, με μία λευκή κορδέλα ως σύμβολο αποτροπής της βίας κατά των γυναικών. Η εκστρατεία περιλαμβάνει πληροφόρηση, αφίσες, δημιουργία σελίδας στο Internet, Ευρωβαρόμετρο, όπως επίσης και την παραγωγή ενημερωτικού διαφημιστικού υλικού για την τηλεόραση. Η επόμενη εκδήλωση πάνω σ' αυτό το θέμα είναι η Ευρωπαϊκή υπουργική διάσκεψη με θέμα τη βία κατά των γυναικών που θα διεξαχθεί στην Κολονία 28 με 30 Μαρτίου 1999, με την συνεργασία της γερμανικής προεδρίας.

(1) COM(99)82 τελικό.